19 दिन से ओटी बंद, ऑपरेशन कराने के लिए ग्वालियर-झांसी जा रहे मरीज
ट्रॉमा सेंटर की ओटी शुरू कराई
अोटी की कमियां दूर करने के लिए बंद की गई थी, बढ़ गई मरीजों की परेशानी
भास्कर संवाददाता | दतिया
जिला अस्पताल की ओटी (ऑपरेशन थिएटर) 19 दिन से बंद है। अस्पताल में आने वाले मरीज ऑपरेशन के लिए ग्वालियर और झांसी जाने के लिए मजबूर हैं, जिससे न सिर्फ उनकी तकलीफ बढ़ गई है, बल्कि समय और पैसा दोनों ही खर्च हो रहे हैं। हालांकि अस्पताल प्रबंधन का कहना है कि ट्रॉमा सेंटर की ओटी में मरीज के ऑपरेशन किए जा रहे हैं, जिससे मरीजों को ज्यादा परेशानी नहीं हो रही है, लेकिन यह ओटी भी पिछले सोमवार को ही प्रारंभ हुई है, मरीजों को ऑपरेशन के इंतजार करना पड़ रहा है।
बड़वानी हादसे के बाद प्रदेश सरकार द्वारा सभी जिला अस्पताल की ओटी में कमियां दूर करने के आदेश जारी कर दिए गए हैं। इसी आदेश के पालन में दतिया जिला अस्पताल की ओटी का भी कायाकल्प किया जा रहा है, जिसके चलते 10 दिसंबर से ओटी बंद है। अस्पताल में आने वाले मरीज के ऑपरेशन नहीं हो रहे हैं। उन्हें ऑपरेशन के लिए ग्वालियर और झांसी जाना पड़ रहा है, जिससे मरीजों की तकलीफ बढ़ गई है। साथ ही उनका समय और पैसा दोनों ही अधिक खर्च हो रहा है। हालांकि अस्पताल प्रबंधन द्वारा सोमवार से ट्रॉमा सेंटर की ओटी चालू कर दी गई है। मंगलवार को इसमें चार ऑपरेशन भी हुए, लेकिन 18 दिन से ओटी बंद होने की वजह से कई मरीजों को ऑपरेशन के लिए इंतजार करना पड़ रहा है, जबकि सिविल सर्जन डॉ एमएस पंसारी के मुताबिक तीन-चार मरीज ओर है, जिनके ऑपरेशन होना है। वे बुधवार को हो जाएंगे, लेकिन अस्पताल की ओटी कब तक शुरू हो पाएगी ये जिम्मेदार भी नहीं बता पा रहे हैं।
जिला अस्पताल के ऑपरेशन थिएटर पर लगा ताला। फोटो: भास्कर
ओटी में यह हैं कमियां
जिला अस्पताल की मुख्य ओटी बंद है। इसमें मल्टी पैरामीटर मशीन, बायल्स मशीन सहित अन्य जरूरी उपकरण खराब हैं। ओटी की दीवार से प्लास्टर झड़ रहा है। हालांकि इन कमियों को दूर किया जा रहा है। वहीं इसके लिए बजट की जरूरत है। जिस पर कि रोगी कल्याण समिति की बैठक में चर्चा होगी। सीएस डॉ पंसारी के मुताबिक रोगी कल्याण समिति की बैठक का इंतजार है।
गंभीर मरीज ग्वालियर रैफर
जिला अस्पताल में सिंधवारी निवासी मिथला केवट पिछले 20 दिनों से भर्ती है। उनके पेट का ऑपरेशन होना है, लेकिन ओटी बंद होने की वजह से ऑपरेशन नहीं हो पा रहा था। सोमवार की दोपहर करीब तीन बजे कलेक्टर मदन कुमार ने भी जिला अस्पताल का निरीक्षण किया था। इस दौरान उन्होंने कलेक्टर से शिकायत की। कलेक्टर ने तत्काल सीएमएचओ डॉ आरएस गुप्ता और सीएस डॉ एमएस पंसारी को निर्देश दिए कि वे मिथला को ग्वालियर रैफर कर उसका ऑपरेशन कराएं। साथ ही उसके ग्वालियर जाने और लाने की व्यवस्था करें। मरीजों को किसी प्रकार की परेशानी नहीं होनी चाहिए।
ट्रॉमा सेंटर की ओटी शुरू करा दी गई है। अब कोई समस्या नहीं है। तीन-चार मरीज ओर हैं, जिनके ऑपरेशन होना है, जो कल तक हो जाएंगे। - डॉ. एमएस पंसारी, सिविल सर्जन, दतिया
लौट गए 70 से अधिक मरीज
जिला अस्पताल की ओटी बंद होने से 18 दिन में 70 से अधिक मरीजों को ग्वालियर और झांसी जाना पड़ा है। अस्पताल के चिकित्सक डॉ आरएन आर्या के मुताबिक जिला अस्पताल में प्रतिदिन औसतन चार ऑपरेशन होते हैं, लेकिन 18 दिन से ओटी बंद होने की वजह से कोई ऑपरेशन नहीं हुआ है। गंभीर मरीजों को रैफर कर दिया गया था।
स्पेशलिस्ट हैं फिर भी पांच डाॅक्टरों ने रैफर किए 69 मरीज, नोटिस जारी
दतिया |अस्पताल में विशेषज्ञ चिकित्सक होने के बाद भी पांच डाॅक्टरों ने 69 मरीजों को मेडिकल कॉलेज झांसी के लिए रैफर कर दिया। स्वास्थ्य संचालनालय की अपर संचालक शैलबाला मर्टिन ने इन डाॅक्टरों को पदीय दायित्वों के प्रति लापरवाही मानते हुए नोटिस जारी किए हैं। साथ ही 10 दिन में जवाब मांगा है। बताया जा रहा है कि जिला अस्पताल में जुलाई महीने 69 मरीजों को झांसी के लिए रैफर किया गया। इन मरीजों को उस परिस्थिति में रैफर किया गया, जब जिला अस्पताल में विशेषज्ञ चिकित्सक उपलब्ध थे। यह खुलासा मातृ स्वास्थ्य राष्ट्रीय मिशन की उपसंचालक डॉ. अर्चना मिश्रा ने डाक्टरों के रैफर आउट प्रपत्रों के विशेषण के बाद किया है। उन्होंने इन चिकित्सकों के विरुद्ध कार्रवाई के लिए स्वास्थ्य संचालनालय की अपर संचालक शैलबाला मर्टिन को लिखा है। बताया जा रहा है कि चार जुलाई से 31 जुलाई के मध्य डॉ. जयंती ने 17 मरीज, 11 जुलाई से 31 जुलाई के मध्य डॉ. अजय सिंह ने 11 मरीज, तीन जुलाई से 31 जुलाई के मध्य डॉ. एसएस तोमर ने 13 मरीज, पांच जुलाई से 25 जुलाई के मध्य डॉ. सुधा ने 13 मरीज तथा सात जुलाई से 31 जुलाई के बीच डॉ. रचना ने 10 मरीजों को झांसी के लिए रैफर किया था। जबकि अस्पताल में उस समय विशेषज्ञ चिकित्सक उपलब्ध थे। अपर संचालक डॉ. शैलबाला मर्टिन ने आठ दिसंबर को इन डाॅक्टरों को पदीय दायित्वों के निर्वहन करने में असफल माना है। साथ ही पदीय दायित्वों के प्रति लापरवाही एवं अनुशासनहीनता मानते हुए उन्हें कारण बताओ नोटिस जारी किए हैं।
hin_Deva mag_Deva hin_Deva bho_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva